ΓΡΑΠΤΗ ΕΡΩΤΗΣΗ E-1866/99

υποβολή: Cristina Garca-Orcoyen Tormo (PPE-DE) προς την Επιτροπή

(14 Οκτωβρίου 1999)

Θέμα: Οδηγία 96/61 που αφορά την ολοκληρωμένη πρόληψη και τον έλεγχο της ρύπανσης

1. Σε ποίο στάδιο βρίσκεται η ενσωμάτωση της οδηγίας 96/61(1) στο εσωτερικό δίκαιο των κρατών μελών;

2. Κατά πόσο τηρείται το χρονοδιάγραμμα που είχε προσδιορισθεί; Ποίος μηχανισμός προσδιορισμού της Βέλτιστης Διαθέσιμης Τεχνολογίας (ΒΔΤ) εφαρμόζεται;

3. Ποία είναι τα μέτρα που πρόκειται να ληφθούν για να εξασφαλισθεί η απαρέγκλιτη τήρηση των αρχών της οδηγίας 96/61;

(1) ΕΕ L 257 της 10.10.1996, σελ. 26.

Απάντηση της κας Wallstrm εξ ονόματος της Επιτροπής

(22 Νοεμβρίου 1999)

Η προθεσμία για τη μεταφορά της οδηγίας 96/61/ΕΚ του Συμβουλίου της 24ης Σεπτεμβρίου 1996 για την ολοκληρωμένη πρόληψη και τον έλεγχο της ρύπανσης (οδηγία IPPC) μόλις έληξε (30 Οκτωβρίου 1999). Αυτή τη στιγμή, ορισμένα κράτη μέλη έχουν ήδη κοινοποιήσει στην Επιτροπή εθνικά μέτρα μεταφοράς, ενώ άλλα όχι. Στα εν λόγω μέτρα συγκαταλέγονται περισσότερο ή λιγότερο πλήρεις νομοθετικές διατάξεις, καθώς και διατάξεις οι οποίες χρειάζονται, προφανώς, περαιτέρω τροποποίηση ή συμπλήρωση. Σε κάποια άλλα κράτη μέλη, τα εν λόγω μέτρα τελούνπό διαδικασία θέσπισης ή δημοσίευσης.

Η Επιτροπή θα κινήσει, δυνάμει του άρθρου 226 (πρώην άρθρο 169) της συνθήκης ΕΚ, διαδικασίες επί παραβάσει κατά των κρατών μελών που δεν κοινοποίησαν τα εθνικά μέτρα μεταφοράς που θέσπισαν. Σε μεταγενέστερο στάδιο, η Επιτροπή δύναται επίσης να κινήσει διαδικασίες επί παραβάσει με το αιτιολογικό της μη συμμόρφωσης, εφόσον χρειαστεί προκειμένου να διασφαλίσει την πλήρη εφαρμογή της οδηγίας IPPC.

Το άρθρο 11 της οδηγίας IPPC απαιτεί σαφώς από τα κράτη μέλη πρέπει να μεριμνούν ώστε οι αρμόδιες αρχές τους να παρακολουθούν ή να ενημερώνονται σχετικά με τις εξελίξεις των βέλτιστων διαθέσιμων τεχνικών (BAT). Παράλληλα, η Επιτροπή πρέπει να οργανώσει ανταλλαγή πληροφοριών μεταξύ των κρατών μελών και των αντίστοιχων βιομηχανιών σχετικά με τις βέλτιστες διαθέσιμες τεχνικές, σε συνδυασμό με την παρακολούθηση και τις εξελίξεις στον εν λόγω τομέα. Αυτή η ανταλλαγή πληροφοριών έχει αρχίσει και θα οδηγήσει στην έκδοση εγγράφων αναφοράς, που θα περιγράφουν εν γένει τις βέλτιστες διαθέσιμες τεχνικές για καθέναν από τους τομείς που καλύπτει η οδηγία IPPC. Τα επίπεδα εκπομπών και οι τεχνικές που αναφέρονται στα εν λόγω έγγραφα αναφοράς για τις βέλτιστες διαθέσιμες τεχνικές (BREF) δεν έχουν νομικά δεσμευτικό χαρακτήρα, αλλά αποσκοπούν στην καθοδήγηση των φορέων που ασχολούνται με τον εντοπισμό των BAT. Οι πληροφορίες που περιέχονται σε αυτά πρέπει να λαμβάνονταιπόψη σε συνδυασμό με το παράρτημα ΙV της οδηγίας IPPC, όπου καθορίζονται οι βέλτιστες διαθέσιμες τεχνικές εν γένει ή σε συγκεκριμένες περιπτώσεις.

Η οδηγία IPPC βασίζεται στην αντίληψη ότι τόσο οι φορείς εκμετάλλευσης των βιομηχανικών εγκαταστάσεων, όσο και οι αρμόδιοι για τις κανονιστικές ρυθμίσεις θα πρέπει να έχουν ολοκληρωμένη εικόνα των διαφόρων περιβαλλοντικών επιπτώσεων της εγκατάστασης, προτού λάβουν αποφάσεις σχετικά με τον τρόπο σχεδιασμού, κατασκευής και λειτουργίας της. Με αυτήν την ολοκληρωμένη προσέγγιση θα αποφευχθεί, ενδεχομένως, η μετατόπιση της ρύπανσης μεταξύ των διαφόρων στοιχείων του περιβάλλοντος. Ωστόσο, η προσέγγιση IPPC θα στεφθεί με επιτυχία, μόνον εφόσον αποτελέσει μέρος συνεκτικής και φιλόδοξης περιβαλλοντικής πολιτικής για την αποτελεσματική αντιμετώπιση όλων των σημαντικών περιβαλλοντικών ζητημάτων.